TEHYN PORIN SEUTUKUNNAN YKSITYISALOJEN AMMATTIOSASTO RY

Toimintasuunnitelma vuodelle 2012

Tehyn ammattiosasto 254 toimii Porin seutukuntien yksityissektorin tehyläisten ammatillisena yhdistyksenä ja toimii liiton antamien ohjeiden ja päätösten mukaan.

Tärkein toimintamme on edunvalvonta. Yksityissektorilla haasteena on erityisesti luottamushenkilöiden ja yhdyshenkilöiden saaminen mukaan toimintakentälle. Koska ammattiosaston hallituksella ja puheenjohtajalla on vain rajallinen mahdollisuus osallistua jäsentensä edunvalvontaan, ovat luottamushenkilöt selvässä avainasemassa. Luottamushenkilön varaan ei kuitenkaan voida edunvalvontaa jättää, koska luottamushenkilönä voi toimia myös muu kuin tehyläinen TNJ:n jäsen. Yhdysjäsenillä on puolestaan merkittävä rooli ammattiosaston ja Tehyn toiminnan tiedottamisessa omalla työpaikalla.

Ammattiosasto tarkastelee omassa toimintaympäristössään tapahtuvia muutoksia. Yksityissektorin jäsenmäärä on ollut nopeimmin suhteellisessa kasvussa. Jäseniksi pyritään edelleen saamaan kaikki toimialueella toimivat yksityisalojen sosiaali- ja terveydenhuollon koulutuksen saaneet Tehy-kelpoiset ammattilaiset. Vuoden 2012 aikana erityiset kohderyhmät ovat suurimpien työnantajien henkilöstö ja kauimpana Porista olevien kuntien yksityissektorin henkilöstö.

Sääntömääräinen kevätkokous pidetään maaliskuussa. Sääntömääräinen syyskokous pidetään marras-joulukuussa. Hallitus kokoontuu tarvittaessa noin 6-10 kertaa vuodessa. Kokoukset pyritään edelleen järjestämään jäsenten työpaikoilla, jotta hallitus voi tutustua jäsenten työoloihin edunvalvonnan tueksi. Hallitus toimittaa kullekin kokouspaikalle ajankohtaista Tehy-aiheista aineistoa sisältävän kansion.

Jäseniä kannustetaan osallistumaan koulutuksiin. Liiton ja aluetoimiston järjestämistä koulutuksista ammattiosasto maksaa tietyin edellytyksin matkakustannukset ja päivärahan, tai ansionmenetyskorvauksen, jos koulutukseen osallistumisesta on syntynyt todennettua ansionmenetystä, ja jos liitto ei korvauksia myönnä.

Jäseniä kannustetaan osallistumaan myös ammattiosaston järjestämään yhteiseen toimintaan ja hyödyntämään tarjottuja liikuntaetuuksia ja muuta järjestettävää vapaa-ajan tapahtumaa. Jäsenten toivomukset ja ehdotukset otetaan edelleen huomioon virkistys- ja koulutustapahtumia sekä liikuntaetuja suunniteltaessa. Tapahtumissa ja liikuntaeduissa pyritään hyödyntämään oman toimialueen tarjontaa.

Tiedottamiseen käytetään ensisijaisesti sähköpostia. Tärkeimmistä asioista voidaan myös lähettää tavallista postia niille, joilla sähköpostiosoitetta ei ole. Kaikki oleelliset tiedotukset laitetaan aina myös ammattiosaston web-sivuille. Sivuja päivitetään aktiivisesti, jotta ajankohtaisin tieto on aina löydettävissä. Ammattiosasto käyttää tiedottamiseen lisäksi tarpeen mukaan Tehy-lehteä, työpaikkojen ilmoitustauluja, puhelinta sekä suullista tiedottamista. Edunvalvonnasta ja neuvottelutilanteen kehittymisestä tiedottaa pääasiassa liitto omilla jäsensivuillaan.

Toimintaa suunnitellaan ja pyritään kehittämään jäsenten toivomusten mukaisesti.

**OLKAA MUKANA JA OSALLISTUKAA!**